7 вариант.

	Текстны укыгыз һәм 1 – 20 биремнәрне үтәгез.


Әби мәхәббәте

  1) Былтыр җәй Суфиянның улы Геннадий үзләренең машинасында “бабушканы” күрергә дип кайткан иде. 2)Өч көн торды, өч көн Акъәби бер сүз башкортча белмәгән оныгы алдына барлык сыйларын куйды, сүзсез генә, аңа моңсу һәм назлы итеп карап утырды.
3) Кечкенә авылда егеткә, аралашыр өчен, үз тиңнәре бөтенләй юк диярлек иде.  4)Кызлар җәйләүдә яталар, егетләре каядыр таралышып беткәннәр. 5)Акъәбинең моңа бик эче поша иде.  6) Оныгының күңелен табар өчен, карчык әледән-әле аңа башкортча нидер әйткән була. 7)Геннадий, берни аңламыйча, “бабушкасына” бик юмарт елмаеп карый, җавапсыз калмас өчен генә:
- А, да-да, точно!- дип, баш кагып куя иде.
8)Әби белән онык арасында бер кызык хәл дә булып алды. 9)Шулай иртәнге чәй янында Акъәби “Безнең башкорт халкы...” дип, нидер сөйли башлаган иде, Геннадий, шуны үзенчә аңлап булса кирәк, көтмәгәндә генә баш бармагы белән күкрәгенә төртеп:
- Я - башкирин, бабушка, башкирин! - диде.10)Җитмәсә әле, “борчылма!” дигәндәй, әбисенә карап куйды.
11)Акъәби уйчан гына аңа карап торды, үзалдына көрсенгәндәй итте, аннары моңсу-назлы итеп кенә елмайды.
 12)Быел Акъәби урынга ятарга мәҗбүр булды.13)Берничә көннән кызы белән кияве аны калага алып киттеләр.
 14)Икенче көнне карчык янына, күрешергә дип, Геннадий килде.15)Ул инде әбисендә кунак булып кайткан егет, шуңа күрә бик үз булып: “Ха, бабушка!”{…}дип шатланып күреште һәм, урындык алып, караваты янына утырды. 16)Акъәби, сөенеп, башкортча: “Улым, килдеңмени, рәхмәт төшкере!” – диде. 17) Егет, аның ни әйткәнен аңлагандай, елмаеп башын какты.  18)Әйе, карчык бу дәү, сары егетне, үз нәселенә һич ошамаса да, чынлап ярата иде – барыбер аның токымы ич, аның каны!...19) Нишлисең, бала якын шул!. 20)Тик егет үзе “бабушкасының” йөрәгендә аңа карата нинди тирән һәм газаплы мәхәббәт ятканын сизәме икән?...21)Юк, сизәргә тиеш, әнә килгән бит әле ул, елмаеп, әбисенә нидер әйтә дә бит әле...
22)Ах, бу тел юклыгы!...23)Ник бу Суфиян балаларына, ичмасам, әбиләренә дәшә алырлык кына үзебезчә берничә дистә сүз өйрәтмәде икән соң?!
                                                                                                                                             
1. Кайсы мәгълүмат түбәндәге сорауга җавап була ала?
Әби ни өчен оныгын якын итә?
1) Геннадий – әбисе токымы, аның каны. 
2) Егет әбисендә кунак булып кайткан.
3) Әби белән онык арасында кызык хәл булган.
4) Геннадий әбисе янына хәл белергә килгән.

2. Фразеологизм булган җөмләне табыгыз.
1) Кызы белән кияве аны калага алып киттеләр.
2)Ул  әледән-әле аңа башкортча нидер әйткән була.
3) Акъәби уйчан гына аңа карап торды.
4)  Акъәбинең моңа бик эче поша иде. 

3. 10 нчы җөмләдәге әйтелеше  язылышына туры килмәгән сүзне табыгыз. 

4. 13 нче җөмләдәге әйтелеше  язылышына туры килмәгән сүзне табыгыз. 

5. 8 нче җөмләдән күңелле  сүзенә синоним булган берәмлекне табып языгыз. 



6. 14 нче җөмләдән баш кисәкләрне табып языгыз.  
       
7. 17-19 нчы җөмләләр арасыннан тиңдәш кисәкләр булган җөмләнең номерын языгыз.

8.  19-21 нче җөмләләр арасыннан сорау җөмләнең номерын языгыз.

9. Аерымланган хәлгә бәйле куелган өтернең номерын языгыз.
Кечкенә авылда егеткә,(1) аралашыр өчен,(2) үз тиңнәре бөтенләй юк диярлек иде.(3) Кызлар җәйләүдә яталар,(4) егетләре каядыр таралышып беткәннәр.(5)

10. Эндәш   сүзгә бәйле куелган тыныш билгесенең номерларын языгыз.
Акъәби,(1)  сөенеп,(2)  башкортча(3) “(4)Улым,(5) килдеңмени,(6) рәхмәт төшкере!(7)”(8)–(9)диде.(10)
11. 4 нче   җөмләдә ничә гади җөмлә бар? Җавапны сан белән языгыз.

12. 15 нче җөмләдә <...> тамгасы урынына кайсы тыныш билгесе куелырга тиеш? Җавапны сүз белән языгыз.  

13.  4-6 нчы  җөмләләрдән бер составлы  җөмләнең номерын языгыз.

14. Тиңдәш кисәкләргә  бәйле куелган өтерләрнең номерларын языгыз.
Өч көн торды,(1) өч көн Акъәби бер сүз башкортча белмәгән оныгы алдына барлык сыйларын куйды,(2) сүзсез генә,(3) аңа моңсу һәм назлы итеп карап утырды.
15. 7 нче җөмләдән саран  сүзенә антоним булган берәмлекне табып языгыз.

16. 12 нче  җөмләдән рәвешне табып языгыз.

17. Калын хәрефләр белән бирелгән фигыльнең төрен билгеләгез.
Юк, сизәргә тиеш, әнә килгән бит әле ул, елмаеп, әбисенә нидер әйтә дә бит әле...

 18.  13 нче  җөмләдән кушма сүзне  табып языгыз.

19 . 6 нчы  җөмләдән  [ ы ] авазы  [ о]   лашып әйтелә торган сүзне табып языгыз.

20. 4 нче  җөмләдән урын-вакыт   килеше кушымчасы ярдәмендә  бәйләнгән сүзтезмәне табып языгыз.


2 нче бүлек
21.1  Ник бу Суфиян балаларына, ичмасам, әбиләренә дәшә алырлык кына үзебезчә берничә дистә сүз өйрәтмәде икән соң?! Текст ахырында китерелгән бу сүзләрнең мәгънәсен аңлатып, сочинение языгыз.
Укылган тексттан фикерләрегезне раслый торган 2 дәлил китерегез. Мисаллар китергәндә, кирәкле җөмләләрне языгыз яки аларның номерларын күрсәтегез.
Сочинениенең күләме 100 сүздән ким булмаска тиеш. Сочинениене пөхтә һәм аңлаешлы итеп языгыз.              '
      21.2  Туган тел сүзләрен  ничек аңлыйсыз? Үзегез формалаштырган билгеләмәне дәлилләгез. Үзегез язган билгеләмәне тезис итеп алып, “Туган тел” темасына сочинение языгыз. Тезисыгызны раслый торган 2 дәлил китерегез: дәлилнең берсен укылган тексттан алыгыз, икенчесен тормыш тәҗрибәгездән чыгып формалаштырыгыз.
	Сочинениенең күләме 100 сүздән  ким булмаска тиеш. Сочинениене  пөхтә һәм аңлаешлы итеп языгыз.

